Trestuque mugant d'a personalidat

O **trestuque mugant de personalidat** (abreviau como **TMP**), tamién dito **uegant**, **muga**, **uega** u **limite**, ye definiu per o *[[Manual diagnostico y estatistico d'os trestuques mentals]]* como un trestuque de personalidat caracterizau per un patrón cheneralizau de luenga durada d'inestabilidat significativa en as relacions interpersonals, un autoconcepto distorsionau y bellas respuestas emocionals intensas. Os individuos diagnosticaus con trestuque mugant de personalidat a ormino amuestran de conductas autolesivas y s'embrecan en actividaz arriscadas, prencipalment debiu a los contornillos que tienen ta regular os suyos estaus emocionals enta una linia alacetal estable y prebant. Simptomas como a disociación -un sentimiento de deseparación d'a realidat-, a sensación cheneralizada de vueito y una medrana aguda ta l'albandono prevalen entre os afectaus.

L'enchegue d'os simptomas d'o trestuque mugant d'a personalidat puet estar desencadenau per esdevenimientos que otris pueden sentir como normals, manifestando-se tipicamente iste trestuque en l'adultez temprana y no reblando per diversos contextos. O trestuque mugant d'a personalidat aduz de comorbilidaz con trestuque per consumo de substancias, trestuques d'abatimiento y trestuques d'a conducta alimentaria. O trestuque mugant d'a personalidat s'asocia con un abundant risque de suicidio. Se precia que entre lo 8 y 10 per ciento d'os individuos con trestuque mugant d'a personalidat mueren suicidando-se, estando los hombres afectaus o dople que las mullers. Atamas d'a suya gravedat, o trestuque mugant d'a personalidat concara una estigmatización significativa tanto en o suyo tractamiento en os medios de comunicación como aintro d'a demba d'a Psiquiatría, o que puet adugar enta un subdiagnostico.

As causas d'o trestuque mugant d'a personalidat son complexas y poco claras, embolicando-ne de condicions cheneticas, neurolochicas y psicosocials en o suyo desarrollo. A predisposición chenetica bi ye platera, feito que iste trestuque ye significativament mas común en personas con un historial familiar de trestuque mugant, especialment si iste se da entre parients immediatos. Tamién se son proposaus factors psicolochicos, particularment as experiencias infantils adversas. Neurolochicament, o mecanismo subchacent sembla embrecar o rete neuronal frontolimbico d'o sistema limbico O *[[Manual diagnostico y estatistico d'os trestuques mentals]]* (DSM per as suyas siglas en anglés) estausunidense clasifica lo trestuque mugant d'a personalidat como un trestuque de personalidat drento d'a catupla B, ensemble con os trestuques antisocial, histrionico y narcisista de personalidat. O trestuque mugant d'a personalidat presenta comunment un chicot risque de diagnostico erronio con un trestuque de l'estau d'animo, un trestuque per consumo de substancias u atros trestuques de salut mental.

Entre as intervencions terapeuticas ta lo trestuque mugant d'a personalidat se troba la psicoterapia, estando a terapia cognitivo conductual y a terapia dialectica conductual as modalidaz mas efectivas. Ista psicoterapia puet levar-se a fin tanto individualment como a bandadas. Encara que a farmacoterapia no cura pas iste trestuque, se puet fa servir ista ta mitigar os simptomas asociaus, estando los antidepresivos quetiapina y l'inhibidor selectivo d'a recaptación de serotonina a ormino prescritos maguer que lur eficacia agún no ye clara. Un metanalís de 2020 trobó que l'uso de medicación encara no yera estau refirmau per a evidencia. En casos grieus, l'hespitalización ye menester, encara que siga nomás per periodos curtos.

O trestuque mugant d'a personalidat tien una prevalencia puntual de 1,6% y una prevalencia de periodo de 5,9% d'a población total,
, estando a taxa d'incidencia entre as mullers tres vegadas mayor en l'ambito clinico en comparanza con a d'os hombres. Atamas d'o gran emplego de recursos sanitarios ta par d'as personas qui sofren iste trestuque, dica la metat puet amostrar una millora significativa en un periodo de diez anyadas con o tractamiento apropiau. O nombre de *mugant* ye obchecto d'un debat en corrient. En primeras, iste adchectivo reflexaba las ideas historicas de *varrenadura mugant* y dimpuesas pasó a describir a os pacients mugants entre a neurosi y a psicosi, interpretacions istas vistas agora como obsoletas y clinicament imprecisas.

## Sinyals y simptomas

O trestuque mugant de personalidat, seguntes a suya descripción per o *[[DSM-5]]*, se manifiesta per nueu simptomas distinctos, que lo suyo diagnostico en requier, a lo menos, cinco d'os siguients criterios ta confirmar-se:
*1. Esfuerzos freneticos ta evitar un albandono emocional tanto real como imachinario.
*2. Relacions interpersonals instables y caoticas, a ormino caracterizadas per un patrón alternant entre a idealización y esvalguadura extremas, tamién dito "clivache".
*3. Un sentiu a-saber-lo trestucau d'a personalidat asinas como una autoimachen distorsionada.
*4. Conductas rebatosas y imprudents, como gastos esbarrancaus, practicas sexuals de risque, trestuque en l'uso de substancias, conducción imprudent y fartadas de minchar.
*5. Ideación suicida recurrent u conductas relacionadas con l'autolesión.
*6. Disregulación emocional intensa muito voluble.
*7. Sentimientos cronicos de vueito.
*8. Carranya inapropiada y intensa difícil de controlar.
*9. Ideación paranoide transitoria relacionada con l'estrés u grieus simptomas disociativos.

Entre as caracteristicas distinctivas d'o trestuque mugant de personalidat se troba un patrón cheneralizau d'instabilidat en as relacions interpersonals d'o subchecto y en l'autoimachen d'el, con un bandiamiento frecuent entre estrimos d'idealización y esvalguadura d'os otris, ensemble con constants cambios d'humor y dificultaz ta reglar reaccions emocionals intensas. A ormino tamién s'asocian as conductas periglosas u rebatosas con iste trestuque.

Entre atros simptomas, i pueden aparixer a incertidumbre sobre a propia identidat, valors, moralidat y creyencias; a experiencia de pensamientos paranoides baixo estrés; episodios de despersonalización; y, en casos amoderaus y grieus, rupturas con a realidat u episodios de psicosi indueitos per l'estrés. Tamién ye común ta qui padeixen o trestuque mugant d'a personalidat presentar-ne de comorbilidaz como trestuques depresivos u bipolars, trestuques d'uso de substancia, trestuques d'a conducta alimentaria, trestuque per estrés postraumatico y trestuque per déficit de ficacio y hiperactividat.

### Estau d'animo y afecto
Os individuos con trestuque mugant d'a personalidat fan veyer una disregulación emocional. Tal disregulación se caracteriza per una incapacidat tanto ta responder como ta menar de traza flexible as emocions, o que n'ocasiona de reaccions emocionals intensas y alongadas que s'esbarran d'as normas socials, seguntes a naturaleza d'os estimulos medioambientals trobaus. Tals reaccions no solo s'esbarran d'as normas socials acceptadas sino tamién sobreixen o que informalment se considera apropiau u proporcional ta los estimulos trobaus.

Una caracteristica esencial d'o trestuque mugant d'a personalidat ye la inestabilidat afectiva, que se manifiesta como cambios rapedos de l'estau d'animo de gran intensidat afectiva y como l'aparición rapeda d'emocions, desencadenaus per estimulos medioambientals. A tornada ta un estau emocional estable se retarda de traza notable, o que complica alcanzar un equilibrio emocional. Ista instabilidat emocional s'intensifica encara mas debant d'una sensibilidat aguda ta los sinyals psicolochicos, o que leva ta una ronca en o gubierno efectivo d'as emocions.

Como primer component d'a disregulación emocional, se veye que los individuos qui sofren o trestuque mugant de personalidat enrecian lur sensibilidat emocional, especialment enta estaus d'animo negativos como la medrana, a carranya, a tristor, o refús, a critica, l'isolamiento y lo fracaso percibiu. Bels estudios han identificau un siesco de negatividat en presonas con trestuque mugant de personalidat, o que muestra una predisposición ta reconoixer y reaccionar de una traza muito mes fuerte enta emocions negativas que en otris, antiparti de sofrer un siesco de ficacio enta lo procesamiento d'estimulos de velencia negativa. Sin d'estratechias d'afrontamiento, istos individuos pueden recurrir a conductas autolesivas u autoliticas ta afrontar y esquivar  istas emocions negativas intensas. En tenendo per cuenta la exacherada naturaleza de lurs respuestas emocionals, os individuos qui padeixen o trestuque mugant de personalidat lidian con dificultaz a la hora de regular istas emocions. Ta esmorteixer una angunia mayor, puet conteixer una supresión inconscient d'a consciencia emocional, que paradoxicament puet empachar o reconoiximiento de situacions que en requieren d'intervención.

## Referencias

## Vinclos externos